Drage kolege,

Ovo je predlog rasporeda vašeg vremena za pripremu ispita i obnavljanje gradiva prvog semestra. Plan pripreme podrazumeva učenje gradiva svakog semestra po oko mesec dana. Krenite na vreme-odmah.

1. Na mom **youtube** kanalu u toku dan ili dva (kratak period) **pogledajte sve snimljene lekcije u vidu prezentacije** (ima ih desetak i ne gledajte one sa čitanjem u prvoj fazi). Na taj način steći ćete uvid u gradivo, i intenzivno slušati engleski na temu turizma. U ovoj fazi ništa ne učite, samo opušteno slušate. (FAZA UPOZNAVANJA SA GRADIVOM- **2 dana po par sati**)
2. U sledećoj fazi idete **lekciju po lekciju**, jednu dnevno, tako što opet pogledate moju **video prezentaciju**, ali i **sve prateće video materijale (na engleskom)** za koje sam dala linkove. I dalje ništa intenzivno ne učite, ali ste skoncentrisani i pokušavate da zapamtite najvažnije. (FAZA PRIPREME ZA UČENJE- **10 dana, po 1h**)
3. U sledećoj fazi **imate pred sobom listu obaveznih reči i listu pitanja**, i radite lekciju po lekciju, ali ovog puta prvenstveno **lekcije sa čitanjem**, gde imate prvo deo ***Overview***, a zatim **tekstove za čitanje i linkove za slušanje.** Po potrebi odštampajte lekcije sa čitanjem, ukoričite ih ili spojite spajalicama i podvucite najvažnije ili ono što vi lično ne znate dobro da biste baš na to obratili pažnju. Ukoliko je potrebno napravite i svoje beleške sa odgovorima na ispitna pitanja. Zapišite prevod nepoznatih reči. Cilj je da lekcije povežete sa listom reči i ispitnim pitanjima i da sebi napravite jasan plan i podsetnik šta treba odgovoriti na neko pitanje. Takođe, vaš materijal fizički treba da je uredan (sveska za ispit, spojeni odštampani papiri). (FAZA PRIPREME MATERIJALA ZA ISPIT, PRVA FAZA UČENJA- **10 dana po par sati**)
4. U sledećoj fazi radite **gramatiku**, odslušajte **video lekcije o gramatici, uradite sva vežbanja.** (FAZA UČENJA GRAMATIKE- **6 dana po 2 sata**)
5. U finalnoj fazi **učite i** **preslišavate se po listi obaveznih reči i po pitanjima**, gledate ponovo strane video materijale da biste zapamtili primere, zanimljivosti i detalje. (FAZA UČENJA I PRESLIŠAVANJA- traje zavisno od intenziteta rada **nekoliko dana (3-4) za svaki semestar**)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ukupno oko 32 dana

Ako krenete odmah, do kraja marta sigurno ćete pripremiti gradivo prvog semestra, što će vam pomoći da položite prvi kolokvijum u aprilu, i onda ćete imati još april i maj da se pripremite za drugi kolokvijum (kraj maja) i ispit (jun ili septembar). Naravno, uz ovaj rad pratite redovno predavanja i vežbe preko Google učionice Google Meet-a.

**Jezik ne može da se nauči i uvežba za par dana**, potrebno je vreme i kontinuitet. **Jezik je veština**, slično kao vožnja, sport, ples, **potreban je trening**. Počnite na vreme i lako ćete savladati gradivo. Uvek možete postaviti dodatna pitanja o učenju na časovima vežbi ili na konsultacijama (pozovite telefonom u utorak u terminu konsultacija ili pišite na mejl milinabgd@hotmail.com).

Što se gradiva novog semestra tiče, završićemo ga negde sredinom aprila, kako bismo narednih mesec i po dana (od 15. aprila do kraja maja) vežbali za prvi i drugi kolokvijum i za ispit. Nemojte čekati da tada, a da ne učite, jer ne možete vežbati ono što ne znate. Radite sada, da biste posle uvežbali.